Хэкужъым лъэмыджыр щагъэпытэ | Адыгабзэ ыкIи Литературэ Хасэ\nХэкужъым лъэмыджыр щагъэпытэ\nАдыгэ Макъ, 15.11.2017\nГуманитар ушэтынхэмкIэ Адыгэ республикэ институтэу КIэрэщэ Тембот ыцIэкIэ щытым щыкIогъэ зэхахьэр шIукIэ гум къинэжьыщт. Дунэе инвестиционнэ форумэу Мыекъуапэ щызэхащагъэм хэлэжьагъэхэр Iофтхьабзэм къырагъэблагъэхи, упчIэжьэгъу зэфэхъугъэх.\nИнститутым ипащэу ЛIыIужъу Адамэ зэхахьэр зэрищагъ. Ащ зэрэхигъэунэфыкIыгъэу, тэ, зэлъэпкъэгъухэм, нахьыбэрэ тызэлъыкIонхэм фэшI зэлъыIэсыкIэ амалэу щыIэхэр нахьышIоу дгъэфедэхэ зыхъукIэ, хэхъоныгъэхэр тшIыщтых. Адыгабзэм изэгъэшIэн, тишэн-хабзэхэм афэгъэхьыгъэ тхылъхэр, нэрылъэгъу IэпыIэгъухэр тапэкIи къыдагъэкIыщтых. Институтым шIэныгъэлэжь цIэрыIохэр, шIэныгъэхэмкIэ кандидатхэр щэлажьэх.\nТыркуем хэбзэ шапхъэ хэлъэу адыгабзэр апшъэрэ еджапIэм щызэрагъашIэ. Сирием, Иорданием, фэшъхьаф къэралыгъохэу адыгэхэр бэ хъухэу зыщыпсэухэрэм ащ фэдэ екIолIакIэ егъэджэным ащыфашIыным имэхьанэ зыкъызэриIэтырэр зэхахьэм къыщаIуагъ.\nОбщественнэ движениеу «Адыгэ Хасэм» итхьаматэу ЛIымыщэкъо Рэмэзан изэфэхьысыжьхэм къащыхигъэщыгъэм куоу уегъэгупшысэ.\nТыркуем щыпсэурэ тилъэпкъэгъу кIэлэеджакIохэр Адыгэ Республикэм къырагъэблагъэхэзэ, ныбжьыкIэхэр нэIуасэ зэфашIых, ныдэлъфыбзэм изэгъэшIэнкIэ амалышIухэр къызэдагъотых. Псэ зыпыт зэхахьэхэм шIуагъэу къатырэр тинэрылъэгъу. ЗэлъыкIо зышIоигъо кIэлэеджакIохэм япчъагъэ хэпшIыкIэу хэхъо.\nЛъэпкъ Iэмэ-псымэхэр зыщашIыхэрэ IофшIапIэу «Нанэм» ипащэу Нэгъуцу Аслъан кIэщакIо фэхъузэ, Тыркуем, Иорданием, Сирием, Израиль къарыкIыгъэ тилъэпкъэгъу ныбжьыкIэхэм зэIукIэгъухэр афызэхащэх. Адыгэ джэгухэм ащагъэфедэрэ пхъэкIычхэр зэрашIыщтхэ шIыкIэр А. Нэгъуцум къарегъэлъэгъух. Нэбгырэ пэпчъ ежь-ежьырэу ышIыгъэ пхъэкIычыр непэеплъ шIухьафтынэу ретыжьы.\nЗэхахьэм адыгабзэкIэ щэгущыIэх, адыгэ быракъыр пчэгум лъагэу щаIэты, лъэпкъ орэдхэр къыщаIох, орэдышъохэр щэжъынчых. Адыгэ джэгоу щызэхащэрэм зыныбжь хэкIотагъэхэри, ныбжьыкIэхэри щызэдэуджых.\nНэIуасэ зэфэхъугъэхэр псынкIэу зэбгырыкIыжьыхэрэп, телефонкIэ зэфытеонхэу зэзэгъых, якъэбархэр къызэфаIуатэх. Анахьэу къыхэдгъэщырэр тапэкIи зэлъыкIонхэм фэшI амалэу щыIэхэм зэрягупшысэхэрэр ары.\n— Сэ адыгабзэр дэгъоу сэшIэ, — къыщиIуагъ Гуманитар ушэтынхэмкIэ Адыгэ республикэ институтым щыкIорэ зэхахьэм Тыгъужъ Сэрвэт. — СицIыкIугъом бзэр зэзгъэшIагъэшъ, сщыгъупшэжьырэп. Мыекъуапэ щыслъэгъугъэр бэ. Сатыум тытегущыIэ зыхъукIэ, адыгабзэр къыхэтэгъэщы, тыбзэкIэ къызэфэтIуатэрэр нахьышIоу къыдгурэIо.\n— Тыркум сыкъикIыгъ, Адыгэ Хасэм икъутамэ сырипащ, — зэдэгущыIэгъур лъегъэкIуатэ Хьаткъо Айдин. — Къуаджэм адыгабзэр щызэзымыгъэшIагъэр къалэм тыбзэкIэ щыгущыIэу бэрэ плъэгъущтэп. Хэкужъым нахьыбэрэ тыкъэкIон фае. Егъэджэн тхылъхэр тищыкIагъэх.\nЮгославием тилъэпкъэгъухэр къищыжьыгъэнхэм зиIахьышIу хэзышIыхьэгъэ Чэмышъо Гъазый лъэпкъ шIэжьым ехьылIагъэу къафиIотагъэр бэмэ ашIогъэшIэгъоныгъ.\nХьаткъо Айдин игущыIакIэ тедэIушъ, тшIогъэшIэгъон. Мыекъуапэ е республикэм ирайонхэм ащыщ щыпсэоу къытщэхъу. Адыгабзэр лъэшэу ыгу зэрэрихьырэр къытфеIуатэ. Юлэ Ченгиз тиныдэлъфыбзэ къыгурэIо, ау бэрэ рыгущыIэрэпышъ, ыгу илъыр икъоу къытфиIотэным фэхьазырэп.\nАдыгэ Республикэм лъэпкъ IофхэмкIэ, IэкIыб къэралхэм ащыпсэурэ тилъэпкъэгъухэм адыряIэ зэпхыныгъэхэмкIэ ыкIи къэбар жъугъэм иамалхэмкIэ и Комитет итхьаматэу Шъхьэлэхъо Аскэр зэлъэпкъэгъухэр зэрэзэIукIагъэхэм осэ ин фишIыгъ, ау адыгабзэм изэгъэшIэн ехьылIэгъэ Iофыгъоу къаIэтыгъэхэм адыримыгъаштэу къыхэкIыгъ.\nЛатин тхакIэм тытехьажьмэ адыгабзэр нахь IэшIэхэу зэдгъэшIэн тлъэкIыщтэу IэкIыб къэралыгъохэм къарыкIыгъэхэм ащыщхэм къаIуагъ. ЛIыIужъу Адамэ къызэрэхигъэщыгъэу, кириллицэ тхакIэм тызэрэтехьагъэр нахьышIу. ЗэхъокIыныгъэхэр тшIынхэу тызыфежьэкIэ, непэ адыгабзэу дгъэфедэрэр тшIокIодыным ищынагъо щыI.\nШъхьэлэхъо Аскэр ынаIэ зытыридзагъэр Адыгеим, Къэбэртэе-Бэлъкъарым, Къэрэщэе-Щэрджэсым ятхакIохэм къыдагъэкIыгъэ тхылъхэр тарихъым зэрэхэхьагъэр ары. Арышъ, ныдэлъфыбзэм итхыкIэ амалхэр зэблэпхъунхэр тинепэрэ щыIакIэ ищыкIагъэп.\nТиадыгабзэ ибаиныгъэ, анахьэу фольклорыр, зэбгъашIэзэ, щыIэныгъэм куоу ухэплъэныр нахьышIукIэ зылъытэхэрэм уагъэгъуазэ.\nХэкужъым щырагъэджэщт тилъэпкъэгъу ныбжьыкIэхэр нахьыбэ зэрашIыщтхэр зэхахьэм къыщаIуагъ. Сатыум, бизнесым ахэщагъэхэм, зекIохэм ахэлэжьэрэ ныбжьыкIэхэм бзэр ашIэн фае. Адыгабзэри, урысыбзэри тиеджапIэхэм ащакIун алъэкIыщт.\nКультурэм, искусствэм, спортым яшIуагъэкIэ зэлъыIэсыкIэ амалэу тиIэхэм ахэхъо. Волейбол, футбол, нэмыкI командэхэр зэдешIэнхэу зэнэкъокъухэр зэхащэщтых. ДзюдомкIэ, самбэмкIэ, шъхьафит бэнакIэмкIэ, фэшъхьафхэмкIи зэлъэпкъэгъухэм язэIукIэгъухэр зэхащэнхэм пылъыщтых.\nЗэхахьэр заублэм ХыдзэлI Абдулахь зэдзэкIакIоу яIагъ. ЗэдэгущыIэгъур кIэухым фэмыкIозэ зэдзэкIакIо ямыщыкIэгъэжьэу алъыти, адыгабзэр агъэфедагъ. Зэкъошхэм ялъэмыдж бзэм зэригъэпытэрэр зэIукIэгъум къыщылъэгъуагъ. Илъэс зытешIэкIэ ащ фэдэ зэIукIэ зэхащэщт, IофшIагъэу яIэр зэфахьысыжьыщт.\nTagged on: Adıge Mak Gazetesi Адыгэ Макъ\nАдыгабзэ ыкIи Литературэ Хасэ Thursday November 16th, 2017 Wednesday November 20th, 2019 Къэбар\n← (Türkçe) Adapazarı/Maksudiye (Jadehable) Köyüne Kültür Gezisi Yapıldı\n(Türkçe) Derneğimizin Girişimleri Sonucunda Düzce Halk Eğitim Merkezi Bünyesinde İlk Adıgece (Çerkesçe) Kursu Açıldı →